La Policia Nacional i la Local eviten un suïcidi en un hotel del Port de Sagunt
28 de maig 2018

​ ![](/media/sqzlk4sb/22policia_edificio0003_c.jpg)  

Agents de la Policia Nacional junt a la Policia Local de Sagunt, adscrits a la secció de Seguretat Ciutadana, van evitar el suïcidi d'una dona durant la vesprada del passat dissabte. Els fets es van produir en un conegut hotel del Port de Sagunt, en el qual estava allotjada la dona de 43 anys i resident a Sevilla. Es tracta d'un servici conjunt entre Policia Nacional i Local, que, a més, va comptar amb el servici sanitari i bombers que també van participar en l'operatiu.

  
Després de rebre l'avís els agents es van traslladar fins al lloc dels fets on la responsable de l'hotel els va advertir que una dona es trobava en una habitació del quart pis amb intenció de suïcidar-se, i on ells mateixos van poder comprovar que la citada dona es trobava asseguda en l'ampit de la finestra, segons el part de la policia.

  
Mentre un dels agents va intentar parlar amb la dona per a distraure-la i convéncer-la que desistira de la seua intenció, la resta va pujar a l'habitació, esperant en el passadís les indicacions de l'agent encarregat de dialogar. No obstant això, en observar que la dona va començar a moure's cap avant, deixant-se relliscar per l'ampit, els agents entren ràpidament a l'habitació formant una cadena i subjectant la dona just en el moment en què esta es deixava caure al buit, sent retinguda en l'aire per les aixelles i deixant-la fóra de perill.

  
Tal com detalla el part, els agents van trobar en l'habitació una clau d'un vehicle, fulles de cita mèdica, diners en efectiu i una agenda oberta amb notes de comiat, entre altres objectes personals. Després de comprovar les dades de la dona es coneix que existix una denúncia per la seua desaparició interposada dijous passat, 24 de maig, a Sevilla, i que ella manifesta que s'ha traslladat el més lluny possible de la seua família per problemes personals per a executar el seu intent de suïcidi. Finalment, la dona va ser traslladada a l'Hospital de Sagunt.

*   [](http://www.facebook.com/sharer.php?u=https://aytosagunto.es/va/actualitat/la-policia-nacional-i-la-local-eviten-un-suicidi-en-un-hotel-del-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/la-policia-nacional-i-la-local-eviten-un-suicidi-en-un-hotel-del-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-policia-nacional-i-la-local-eviten-un-suicidi-en-un-hotel-del-port-de-sagunt/ "Linked In")
*   [](mailto:?body=https://aytosagunto.es/va/actualitat/la-policia-nacional-i-la-local-eviten-un-suicidi-en-un-hotel-del-port-de-sagunt/)